b'\n_START_ARTICLE_\nRolando Pakso apkalta\n_START_PARAGRAPH_\nPrezidento Rolando Pakso apkalta (Prezidentinis skandalas, Paksogeitas)\xc2\xa0\xe2\x80\x93 pirmasis Europoje apkaltos procesas, pasibaig\xc4\x99s \xc5\xa1e\xc5\xa1tojo Lietuvos prezidento Rolando Pakso nu\xc5\xa1alinimu i\xc5\xa1 u\xc5\xbeimam\xc5\xb3 pareig\xc5\xb3; konstitucin\xc4\x97 Pakso byla.\n_START_SECTION_\nIstorija\n_START_PARAGRAPH_\nR. Paksas 2002 m. Lietuvos Respublikos Prezidento rinkim\xc5\xb3 antrajame ture nedidele persvara aplenk\xc4\x97 perrinkimo siekiant\xc4\xaf Vald\xc4\x85 Adamk\xc5\xb3 ir 2003 m. vasario 26 m. prad\xc4\x97jo eiti Prezidento pareigas. Skandalas prasid\xc4\x97jo 2003\xc2\xa0m. spalio 30 d., kuomet tuometinis Valstyb\xc4\x97s Saugumo Departamento vadovas Me\xc4\x8dys Laurinkus \xc4\xafteik\xc4\x97 Generalinei prokurat\xc5\xabrai pa\xc5\xbeym\xc4\x85, kurioje teigiama, kad Prezidentas yra priklausomas nuo tarptautini\xc5\xb3 nusikalt\xc4\x97li\xc5\xb3 ir kyla gr\xc4\x97sm\xc4\x97 Lietuvos nacionaliniam saugumui. V\xc4\x97liau \xc5\xa1is teiginys buvo atmestas Konstitucinio Teismo.\n_START_SECTION_\nGynyba\n_START_PARAGRAPH_\n2004\xc2\xa0m. Konstituciniame Teisme Paks\xc4\x85 gyn\xc4\x97 ir jam atstovavo advokat\xc5\xb3 profesin\xc4\x97s bendrijos \xe2\x80\x9eBaublys & Partners\xe2\x80\x9c 6 advokatai, teisininkai (vadovas Gediminas Baublys)._NEWLINE_\xe2\x80\x9ePaksgeito\xe2\x80\x9c metu advokatai atstovavo LR Konstituciniame Teisme, pagars\xc4\x97jo vaizdingais palyginimais (\xc4\xafrodin\xc4\x97dami, kad nagrin\xc4\x97ti Prezidentui inkriminuojamo veiksmo es\xc4\x85 n\xc4\x97ra pagrindo, nes kaltinimo formuluot\xc4\x97\xc2\xa0\xe2\x80\x93 \xe2\x80\x9es\xc4\x85moningai leido suprasti"\xc2\xa0\xe2\x80\x93 apskritai neapib\xc5\xabdina veiksmo): \xe2\x80\x9eJeigu atstovas at\xc4\x97jo su raudonais pusba\xc4\x8diais, tai jis man s\xc4\x85moningai leido suprasti, kad at\xc4\x97jo ne su baltais pusba\xc4\x8diais. Ta\xc4\x8diau ar jis d\xc4\x97l to kaltas?\xe2\x80\x9c_NEWLINE_Taip pat: \xe2\x80\x9eJeigu asilas at\xc4\x97jo \xc4\xaf kaim\xc4\x85 su raudonais pusba\xc4\x8diais, tai ar tikrai visas kaimas d\xc4\x97l to kaltas?\xe2\x80\x9c\n_START_SECTION_\nNu\xc5\xa1alinimas\n_START_PARAGRAPH_\n2004\xc2\xa0m. baland\xc5\xbeio 6 d. R. Paksas buvo nu\xc5\xa1alintas nuo pareig\xc5\xb3, balsuojant Seime, kurio pos\xc4\x97d\xc5\xbeiui vadovavo Vytautas Grei\xc4\x8dius. Visi trys kaltinimai buvo patvirtinti, atitinkamai 86, 86 ir 89 balsais u\xc5\xbe. Tam, kad prezidentas b\xc5\xabt\xc5\xb3 nu\xc5\xa1alintas, reik\xc4\x97jo ne ma\xc5\xbeiau trij\xc5\xb3 penktadali\xc5\xb3 parlamentar\xc5\xb3 bals\xc5\xb3, \xc5\xa1iuo atveju\xc2\xa0\xe2\x80\x93 ma\xc5\xbeiausiai 85 Seimo nari\xc5\xb3 pritarimo. Tuo baig\xc4\x97si 13 m\xc4\x97nesi\xc5\xb3 ir 11 dien\xc5\xb3 trukusi Prezidento anks\xc4\x8diau laiko nutraukta kadencija._NEWLINE_Netrukus nuo prezident\xc5\xabros buvo nuleista Lietuvos v\xc4\x97liava, ta\xc4\x8diau vos po 17 minu\xc4\x8di\xc5\xb3 ji v\xc4\x97l pakilo, pagal \xc4\xafstatymus perleidus prezidento pareigas Seimo pirmininkui Art\xc5\xabrui Paulauskui._NEWLINE_LR Konstitucinis Teismas tada i\xc5\xa1ai\xc5\xa1kino, jog apkaltos b\xc5\xabdu nu\xc5\xa1alintas asmuo iki gyvos galvos negali eiti pareig\xc5\xb3, kurias u\xc5\xbeimti reikalinga konstitucin\xc4\x97 priesaika ir t\xc4\x85 pakeisti galima tik Konstitucijos pataisos b\xc5\xabdu.\n_START_SECTION_\nLietuvos Auk\xc5\xa1\xc4\x8diausiame Teisme\n_START_PARAGRAPH_\n2005\xc2\xa0m. gruod\xc5\xbeio 13 d. Lietuvos Auk\xc5\xa1\xc4\x8diausiasis Teismas patenkino R. Pakso kasacin\xc4\xaf skund\xc4\x85 ir panaikino Apeliacinio teismo nuosprend\xc4\xaf, kuriuo R. Paksas buvo pripa\xc5\xbeintas atskleid\xc4\x99s valstyb\xc4\x97s paslapt\xc4\xaf savo stambiausiam rinkim\xc5\xb3 kampanijos r\xc4\x97m\xc4\x97jui Rusijos pilie\xc4\x8diui Jurijui Borisovui. Auk\xc5\xa1\xc4\x8diausiojo Teismo i\xc5\xa1pl\xc4\x97stin\xc4\x97 septyni\xc5\xb3 teis\xc4\x97j\xc5\xb3 kolegija nusprend\xc4\x97, kad neu\xc5\xbeteko negin\xc4\x8dijam\xc5\xb3 \xc4\xafrodym\xc5\xb3 pripa\xc5\xbeinti kaltu d\xc4\x97l valstyb\xc4\x97s paslapties atskleidimo eksprezident\xc4\x85 R. Paks\xc4\x85.\n_START_SECTION_\nJungtini\xc5\xb3 Taut\xc5\xb3 Organizacijos \xc5\xbdmogaus teisi\xc5\xb3 komitete\n_START_PARAGRAPH_\nKadangi Strasb\xc5\xabro Teismas patenkino ne visus R. Pakso pra\xc5\xa1ymus, jo advokatas Stanislovas Tomas 2012\xc2\xa0m. bir\xc5\xbeelio 6 d. paskelb\xc4\x97, jog byla bus t\xc4\x99siama Jungtini\xc5\xb3 Taut\xc5\xb3 Organizacijoje. JTO lygmenyje buvo skund\xc5\xbeiamasi d\xc4\x97l draudimo dalyvauti prezidento rinkimuose, Konstitucinio Teismo \xc5\xa1ali\xc5\xa1kumo ir principo \xe2\x80\x9en\xc4\x97ra bausm\xc4\x97s be \xc4\xafstatymo\xe2\x80\x9c pa\xc5\xbeeidimo. Buvo laim\xc4\x97tas pirmasis bylos etapas prie\xc5\xa1 Lietuv\xc4\x85. JTO u\xc5\xbedar\xc4\x97 ra\xc5\xa1ytin\xc4\x99 bylos dal\xc4\xaf 2013\xc2\xa0m. bir\xc5\xbeel\xc4\xaf._NEWLINE_2013\xc2\xa0m. gruod\xc4\xaf Seimas balsavimo rezultatu 83:11 (13 susilaikiusi\xc5\xb3) nepritar\xc4\x97 Konstitucijos pataisai, leid\xc5\xbeian\xc4\x8diai apkaltos b\xc5\xabdu nu\xc5\xa1alintam asmeniui b\xc5\xabti renkamam \xc4\xaf Seim\xc4\x85.\n_START_SECTION_\nPopuliariojoje kult\xc5\xabroje\n_START_PARAGRAPH_\n\xc4\xaevyk\xc4\x99s skandalas pritrauk\xc4\x97 ir meninink\xc5\xb3 d\xc4\x97mes\xc4\xaf. Andrius Mamontovas suk\xc5\xabr\xc4\x97 du muzikinius k\xc5\xabrinius panaudodamas i\xc5\xa1karpas i\xc5\xa1 R. Pakso interviu ir kit\xc5\xb3 pasisakym\xc5\xb3 garso \xc4\xafra\xc5\xa1\xc5\xb3. 2006 m. sukurtas Vytauto Matulevi\xc4\x8diaus dokumentinis filmas \xe2\x80\x9eVisi prie\xc5\xa1 vien\xc4\x85\xe2\x80\x9c, 2008 m. meninis kino filmas \xe2\x80\x9ePilotas\xe2\x80\x9c (re\xc5\xbe. Saulius Vosylius).'